รัฐบาลเตรียมจัดงานมหกรรมร่วมใจแก้หนี้ “มีหนี้ต้องแก้ไข เริ่มต้นใหม่อย่างยั่งยืน” ครั้งสุดท้าย ที่จังหวัดสงขลา 27 - 29 มกราคม นี้
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า วันที่ 27 - 29 มกราคม นี้ จะมีการจัดงาน “มหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน” ครั้งที่ 5 ณ จังหวัดสงขลา โดยครั้งนี้เป็นการจัดมหกรรมสัญจรครั้งสุดท้าย จากความร่วมมือของกระทรวงการคลัง สมาคมสถาบันการเงินของรัฐ สมาคมธนาคารไทย และกระทรวงศึกษาธิการ เพื่อให้ความช่วยเหลือได้ครอบคลุม ทั้งลูกหนี้ของสถาบันการเงินของรัฐ ธนาคารพาณิชย์ และลูกหนี้ที่เป็นข้าราชการครูและบุคลากรทางการศึกษา ภายในงานประกอบด้วย การแก้ไขปัญหาหนี้สินที่มีอยู่เดิม การสร้างภูมิคุ้มกันให้แก่ประชาชนด้วยการส่งเสริมทักษะในการประกอบอาชีพ และการเสริมสร้างความรู้ทางการเงิน นอกจากนี้ สำหรับประชาชนในจังหวัดอื่น ๆ ที่ไม่สามารถเดินทางไปร่วมงานได้ ยังคงสามารถลงทะเบียนปรับปรุงโครงสร้างหนี้ออนไลน์ ผ่านระบบของธนาคารแห่งประเทศไทย ได้จนถึงวันที่ 31 มกราคม นี้ ทางเว็บไซต์ www.bot.or.th/DebtFairโฆษกกระทรวงการคลัง กล่าวเพิ่มเติมว่า ขอเชิญชวนลูกหนี้ที่ประสบปัญหาหนี้สินให้เข้าร่วมงานเพื่อขอรับการช่วยเหลือซึ่งเป็นการจัดมหกรรมครั้งสุดท้าย หรือเร่งลงทะเบียนปรับปรุงโครงสร้างหนี้ออนไลน์ผ่านระบบของธนาคารแห่งประเทศไทยซึ่งใกล้จะสิ้นสุดแล้ว โดยกระทรวงการคลังและหน่วยงานพันธมิตร มีความตั้งใจจริงที่จะร่วมกันแก้ไขปัญหาหนี้สินให้กับประชาชนให้สำเร็จได้ในที่สุด